Les batalletes de l'avi Joan

El meu avi va néixer un dia de desembre de 1928 a Beuda, un poblet petit al costat de Besalú. Els meus besavis van tenir 12 fills. L’avi Joan era el tercer dels germans, i vivien de masovers en una bonica masia anomenada el Maset.

La masia era petitona però tenien de tot, hi havia molt de bestiar: vaques, cabres, ovelles, porcs, gallines, conills, ànecs, oques i matxos per treballar la terra. Podríem dir que eren quasi autosuficients perquè es feien l’oli, el vi, els embotits, les melmelades, les conserves i fins i tot el sabó. També es feien el pa; durant la guerra tenien un dels pocs forns de pa actius de Besalú i rodalies. Els del Comitè de Beuda feien tancar els forns de pa perquè recollien la farina per portar-la al front. Precintaven tots els forns de les masies, però quan van anar a tancar el del Maset, no ho van fer, van veure la meva besàvia amb tants de nens que es van pensar que, si els hi tancaven, es moririen de gana. Com que llavors els diners no valien, feien servir el pa com a moneda de canvi; anaven a Besalú i ho canviaven per quasi tot: llum, roba, sabates, tabac...

Al finals de la guerra, en un camp de davant de la masia, on el meu besavi hi sembrava blat, s’hi va establir una companyia de soldats de les tropes nacionals. Van estar-hi uns deu dies i van deixar-hi tot de material escampat. Un matí, l’avi Joan estava jugant amb tots els seus germans a córrer pel camp, quan van trobar un estrany objecte metàl·lic; com que eren molt curiosos van començar a investigar què era aquella estranya joguina. De sobte, i per sorpresa de tots els germans, va esclatar... Era una bomba de la guerra que havia quedat oblidada pels nacionals, amb tanta mala fortuna que va tallar el braç del seu germà, el tiet Lluís, i va ferir a l'avi al front, encara avui se li veu el senyal, una llarga ferida.

En Lluís no podia treballar al camp sense mà i els meus besavis van decidir que havia d'estudiar, però com que era una família tan gran no tenien prou diners, així que quan el meu avi va complir 17 anys va haver de començar a ajudar econòmicament als seus pares. D'aquesta manera l'avi Joan va començar a fer estraperlo, guanyant un extra que ajudava a pagar els estudis i les despeses dels seus 11 germans.

L'avi Joan anava caminant des de Beuda a Perpinyà i passava: medicines, rodets de fotos, neumàtics de cotxe, productes químics, mitges ...

Ell sempre diu que, en aquella època, els corriols dels Pirineus semblaven la rambla, de tanta gent que hi havia traginant farcells amunt i avall.

En un d’aquests corriols, durant la retirada, un soldat que anava molt carregat, li va regalar una pala amb la qual havia fet moltes trinxeres…Ell sempre més l’ha conservada, és la pala que, encara avui, fa servir per treballar l’hort.

Un matí, a prop de Perpinyà, el van arrestar els gendarmes francesos juntament amb el seu amic Tomàs de can Lletanis. Primer van detenir a en Tomàs; l’avi podia haver marxat corrent, però com que no volia deixar sol al seu amic, es va entregar. Aquella feina pels gendarmes era només un treball rutinari, s’ho prenien molt amb calma. Quan aquests van anar a dinar i després al servei, el meu avi i en Tomàs van aprofitar per escapar-se. Van estar un dia caminant fins a arribar a Beuda. Quan per fi l’avi va arribar al Maset, i va entrar-hi, ja l'estaven esperant dos policies nacionals, alertats pels gendarmes, i els van tornar a detenir tots dos, ara per dos delictes: fer estraperlo i passar la frontera sense permís.

Els besavis, Josep i Lluïsa, estaven ben espantats, ja que l'ajuda econòmica del seu fill era molt necessària per a ells. L'avi va passar una setmana a la presó de Girona. Gràcies a les influències del propietari del Maset, bon amic de la família, va aconseguir sortir-ne ben aviat. Aquesta curta estada li va servir per fer nous contactes, clients i ampliar els seus petits negocis en el món de l’estraperlo.

Finalment, amb tots els estalvis, el tiet Lluís va poder estudiar comerç i, amb els anys, va posar una gestoria a Olot, ara és un senyor jubilat.

El meu avi Joan acaba de fer 89 anys, cada matí treballa el seu hort i a la tarda va a fer volts amb bicicleta. Els diumenges, després de dinar, quan els grans fan el cafè i els petits mengen els dolços, ens explica les seves aventures.